google/wiki40b huggingface dataset:
Theodor Eicke

Biografi

Eicke, som var blitt avskjediget fra politiet og en tid hadde vært innlagt på Würzburgs psykiatriske klinikk, ble i juni 1933 kommandant for konsentrasjonsleiren Dachau. Han ble senere inspektør for samtlige konsentrasjonsleirer og innførte etterhvert samme reglement i disse som i Dachau og byttet ut SA-personalet med SS-personal. 
Natten mellom den 30. juni og 1. juli 1934 foretok Adolf Hitler med støtte fra SS en utrensking innen SA, hvis leder Ernst Röhm ble påstått å forberede et statskupp. Eicke og hans adjutant, SS-Standartenführer Michel Lippert, var de to SS-offiserene som i fengselet Stadelheim i München skjøt den internerte Röhm; dette for å vise sin lojalitet til Hitler og Reichsführer-SS Heinrich Himmler. Den samme natten beordret Eicke også mordet på den tidligere bayerske ministerpresidenten Gustav von Kahr. Senere samme år ble Eicke sjef for den nye avdelingen Inspektoratet for konsentrasjonsleirene (IKL, tysk: Inspektion der Konzentrationslager). Avdelingen ble opprettet av Heinrich Himmler for forvaltning og kontroll av SS-leirer.
Eicke grunnla Waffen-SS-divisjonen Totenkopf i 1939 og ledet den 1939-1943, blant annet ved invasjonen av Polen; han ble erstattet av Richard Glücks som sjef for IKL. Etter at Eicke falt på østfronten i forbindelse med en flyvning i et rekognoseringsfly av typen Fieseler Storch, slo en gruppe frivillige fra hans divisjon seg gjennom de sovjetiske linjene for å hente hans levninger.
Lan (navn)

Etymologi

Lan betyr «orkide», både på kinesisk og vietnamesisk.
Adolf Marschall von Bieberstein

Herkomst

Adolf Freiherr Marschall von Bieberstein nedstammet fra den opprinnelig meissneriske adelsslekt Marschall von Bieberstein. Foreldrene var den badiske jurist og senere Oberhofrichter August Friedrich Freiherr Marschall von Bieberstein (1804–1888) og hans hustru Ida født Freiin von Falkenstein (1810–1857). Sw grunnla grenen Neuershausen av den badiske linjen av Marschall von Bieberstein.
Adolfs bestefar Karl Wilhelm Marschall von Bieberstein var badisk innenriksminister, og det var også hans onkel Adolf Ludwig Marschall von Bieberstein. Hans fetter av samme navn, Adolf var badisk utenriksminister fra 1905 til 1911.

Utdannelse og tidlig karrière

Etter å ha gått gymnasiet i Frankfurt am Main, studerte Marschall von Bieberstein jus i Heidelberg og Freiburg. Han ble dommer i amtsgericht (tingrett) i Schwetzingen, statsadvokat i Mosbach, lagdommer (landgerichtsrat) senere førstestatsadvokat i Mannheim.

Politiker

Hans karrière som politiker begynte i 1875, da han ble medlem av Badens førstekammer. Dette mandat hadde han til 1883. Fra 1878 til 1881 var han også tysk-konservativ medlem av Riksdagen. Han støtte først Otto von Bismarck, men inntok etter en tid en opposisjonell holdning overfor ham. Fra 1883 til 1890 var Marschall von Bieberstein badisk sendemann i Berlin og medvirket der til Bismarcks fall.
I 1890 ble han tysk utenriksstatssekretær (utenriksminister) i Leo von Caprivis regjering. Han forble i stillingen også i en tid etter den nye rikskansler Chlodwig zu Hohenlohe-Schillingsfürsts tiltreden (1894). Han støttet opp om Caprivis ikke-konfronterende politikk ved handelsavtaler, og søkte et godt forhold til Storbritannia, men dette satte han ikke desto mindre i fare med å skrive Krügerdepesjen.
Han kom imidlertid stadig i motsetning til keiser Wilhelm II, som sterkt ønsket å sette personlig preg på utenrikspolitikken. Til slutt ble Marschall von Bieberstein i juli 1897 løst fra stillingen.
I 1897 landets ambassadør i Konstantinopel. I Det osmanske rikes hovedstad virket han med stor fremfang for den tyske innflytelses bevaring og befestelse, og klarte med stor smidighet å bevare sin innflytelse også etter den ungtyrkiske statsomvelving i 1908. De økonomiske bånd mellom Det osmanske rike og Det tyske rike ble utdypet, de politiske relasjoner styrket. Bagdadbanen spilte her en viktig rolle. Takket være Marschall von Biebersteins bestrebelser fikk et overveiende tysk konsortium konsesjon for byggingen av Bagdadbanen.
I 1912, kort før sin død, ble han ambassadør i London. Han representerte også Tyskland ved den andre landfredskonferansen i Haag.
Til hans etterkommere hørte blant andre baronesse Nora Marschall von Bieberstein.
Islamsk republikk

Islamsk republikk er navnet gitt til flere stater i den muslimske verden, inkludert Pakistan, Iran, Afghanistan og Mauritania. Begrepet brukes ofte om stater som har republikk som styreform og majoritetsbefolkning av muslimer. 
Pakistan fikk tittelen etter grunnloven av 1956, mens Mauritania ble betegnet som en islamsk republikk fra 28. november 1958. Iran tok i bruk navnet etter den iranske revolusjonen i 1979, som førte til fallet av Pahlavi-dynastiet. Afghanistan vedtok navnet i 2001, etter at Taliban-regimet var styrtet. Til tross for lignende navn er landene svært ulike i styresett og lovgiving. 
Uttrykket «islamsk republikk» har kommet til å bety flere ulike ting, enkelte i motsetning til andre. For de muslimske religiøse lederne i Midtøsten og Afrika som taler for begrepet, er en islamsk republikk en stat med en bestemt teokratisk styreform. De ser det som et kompromiss mellom et rent islamsk kalifat og sekulær nasjonalisme og republikanisme. I deres syn på den islamske republikken må en stats straffelov være i samsvar med noen sharialover, og staten kan ikke være et monarki slik mange land i Midtøsten er i dag.  
I andre tilfeller er det bare et symbol på kulturell identitet, slik det var da Pakistan vedtok navnet. Faktisk argumenterer mange for at en islamsk republikk ligger midt mellom en fullstendig sekulær og en teokratisk (og/eller ortodoks islamsk) styreform.
Irans islamske republikk er en motsetning til den semi-sekulære staten Pakistan (Den islamske republikken Pakistan), der islamske lover teoretisk sett kan tilsidesette landets lover, men i virkeligheten er deres relative hierarki flertydig. 
Pakistan var det første landet til å ta i bruk adjektivet «islamsk» for å endre sin republikanske status under sin ellers sekulære grunnlov. Til tross for denne definisjonen hadde ikke landet en statsreligion frem til 1973, da en ny grunnlov, mer demokratisk men mindre sekulær, ble vedtatt. Pakistan bruker bare navnet «islamsk» på landets pass og visum. Selv om «islamsk republikk» er uttrykkelig nevnt i grunnloven av 1973, utarbeides alle offentlige dokumenter under navnet til den pakistanske regjeringen. I den pakistanske grunnloven, del IX, artikkel 227 står det at «alle eksisterende lover skal bringes i samsvar med islams påbud nedfelt i Koranen og Sunna, og ingen lov som går i mot disse påbudene skal vedtas.».
Zagreb

Historie

Byen ble grunnlagt på 1100-tallet.
Området mellom jernbanen og Savaelva fikk et byggeoppsving etter andre verdenskrig. På midten av 1950-tallet begynte byggingen av nye boligområder sør for elva, og området Novi Zagreb (Ny-Zagreb) ble dannet. Byen ekspanderte på samme måte mot vest og innlemmet Dubrava, Podsused, Jarun, Blato og andre bebyggelser.
Godsjernbanestasjon og den internasjonale lufthavnen Pleso ble bygget sør for elva. Det største industrielle området (Žitnjak) ligger mot øst.
I 1991 ble byen hovedstad i Kroatia etter at Jugoslavia gikk i oppløsning. Under den kroatiske frihetskrigen (1991–1995) var det kamper omkring JNA-barakkerne, men byen unngikk større ødeleggelser. I mai 1995 ble byen rammet av serbiske raketter som drepte syv sivile.
Jernbanelinjer forbinder Zagreb med sentrene i de omliggende bebyggelsene Sesvete, Zaprešić, Samobor, Dugo Selo og Velika Gorica. Sesvete er et større senter.

Klima

Zagreb har kontinentalklima, med fire adskilte årstider. Somrene er varme og tørre, mens vintrene er tørre. Gjennomsnittstemperaturen om vinteren er 1 °C, mens gjennomsnittstemperaturen om sommeren er 20 °C. Mot slutten av mai kan temperaturene komme over 30 °C. I vintermånedene – fra desember til mars – er det vanlig med snø, innledet ved regn og tåke fra oktober til desember.

Demografi

Zagreb er den største byen i Kroatia og den eneste kroatiske byen med over én million mennesker. Det bor totalt 1 088 841 mennesker i Zagrebs selve byen, inkludert mindre byer som Samobor, Velika Gorica og Zaprešić. Folketallet i 2018 av innbyggerne i 2001 – 91,94 % – er kroater (2001), mens 40 066 utgjør etniske minoriteter, hvorav  18 811 er serbere (2,41 %), 6 204 bosniere (0,80 %),  4 030 muslimer (0,52 %), 3 389 albanere (0,43 %), 3 225 slovenere (0,41 %), 1 946 sigøynere (0,25 %), 1 131 montenegrinere (0,17 %), 1 315 makedonere (0,17 %), sammen med andre mindre etniske samfunn.

Kultur

Byen har et universitet, erkebispeseter og er et industri- og handelssenter. Fra gammel tid har byen vært en samling for kultur med symfoniorkester og opera.

Utdanning og vitenskap

Det er 136 grunnskoleer og 100 videregående skoler i byen, inkludert 30 gymnasium.
Det er fem offentlige høyere utdannings-institutter og ni private skoler for høyere utdanning.
Zagreb huser den eldste videregående skolen i Kroatia og i den sørøstlige delen av Europa – Det klassiske gymnasiet i Zagreb (Klasična gimnazija). Det ble grunnlagt av Society of Jesus i 1607 og har vært åpent siden. Skolen ble bombet 2. mai 1995 under bombingen i Kroatias uavhengighetskrig.
Universitetet i Zagreb (fra 1669) er en av de eldste universitetene i det sørøstlige Europa (etter Universitetet i Beograd, Aristoteles-universitet i Thessaloniki og Universitet i Athen). Universitetet har utviklet seg, og består nå av 29 bygninger, tre kunstakademier og det kroatiske studiesenteret.
Den høyeste vitenskapelige instansen i Kroatia er Det kroatiske akademi for vitenskap, som ligger i Zagreb.
Sinodiapterna

Levevis

Disse billene lever i møkk og er hyppigst på steder der husdyr beiter. Mange av artene har gått sterkt tilbake, trolig på grunn av bruksendringer i landbruket, blant annet bruk av midler mot innvollsormer som er giftige for larvene.

Utbredelse

Slekten er utbredt i Øst-Asia (Russland, det nordlige Kina, Korea, Japan og Taiwan).
Våtedalen

Våtedalen (også Votedalen) er et dalføre fra Klakegg i Jølster i sør til Byrkjelo i Gloppen i Nord.
Dalen er en U-dal, dannet av isbreer under tidligere istider. Våtedalselva renner gjennom dalen fra sør til nord, og munner ut i Bergheimsvatnet ved Byrkjelo. Videre renner Breimselva gjennom bygda Breim til Breimsvatnet mot vest. Elva har et godt fiske for ørret. Europavei 39 ligger langs elva gjennom hele dalen.  
I den sørlige delen av dalen er den ubebodd, og bratte fjell omkranser dalen nordover, der landemerket Eggjenibba ved Byrkjelo er det mest kjente. Nærmere Byrkjelo ligger en del garder på østsiden av dalen, med Sandal, Egge og Gåsemyr som de største. Geitedrift er vanlig her, mens gården Gåsemyr også har campinghytter til leie. Lengst mot nord ved Bergheimsvatnet, ligger gården Hjelle på vestsiden av dalen og gården Bergheim ved dalens slutt.
Greetings from New York City

Greetings from New York City er et musikkalbum med Robert Gordon, utgitt i 1991.
Svalbardbunad

Svalbardbunad er en bunad som blir brukt på Svalbard. Svalbard fikk denne bunaden i 1978. Elsa Knutsen har laget broderiene til bunaden, Gulla og Eva som på den tiden drev Andenes Husflid har laget selve bunaden. Den  første Svalbardbunaden ble brodert av Eline Bruvoll fra Bø i Vesterålen.
Svalbardbunaden er den eneste bunaden i Norge som stiller krav til den som skal kunne ha på seg bunaden. For å kunne ha på seg bunaden må man ha oppholdt seg på Svalbard gjennom alle fire årstidene.
Det norske seriesystemet i fotball for menn

Det norske seriesystemet i fotball består av en nasjonal del, administrert av Norges Fotballforbund og en lokal del administrert av de forskjellige fotballkretsene. Den nøyaktige utformingen av den lokale delen, som strekker seg fra fjerdedivisjon og nedover, varierer fra krets til krets. Tredjedivisjon er en slags mellomting, da det er fotballforbundet som bestemmer antall avdelinger og lag, mens det er kretsene som tar seg av det administrative rundt kampoppsett, utnevnelse av dommere og så videre.
Paulus' brev til laodikeerne

Paulus' brev til laodikeerne er et apokryfisk skrift fra oldkirken, trolig skrevet på latin av en ukjent forfatter en gang før år 300, og med urette tilskrevet Paulus.
I sitt brev til kolosserne, kap 4, v 16, nevner Paulus at han har hatt en brevveksling med menigheten i Laodikea. Disse brevene er ikke bevart, og det foreliggende brevet «er trolig laget for å gi et inntrykk av hva det opprinnelige brevet kan ha handlet om.» Det er utformet og bygget opp som de andre, kjente Paulusbrevene, og inneholder for det meste alminnelige oppfordringer om å leve et kristent liv. Brevet har særlig mange lån fra Filipperbrevet, og det antydes også at brevet er skrevet mens Paulus satt i fengsel. 
Brevet kjennes i mange håndskrifter, og har tilsynelatende vært populært og utbredt. Teksten er oversatt til norsk i antologien Tidligkristne apokryfer, 2011.
Tankesmie

En tankesmie eller tenketank (fra engelsk: think tank) er en organisasjon som gir råd og ideer om politikk, næringsliv eller militære spørsmål. Tankesmier er ofte knyttet til politiske partier, næringslivsorganisasjoner, universiteter, militære organisasjoner eller andre institusjoner.  Vanligvis henviser begrepet til organisasjoner som sysselsetter tverrfaglige teoretikere og intellektuelle som produserer anvendbare analyser og gir politiske råd.
Byneset historielag

Byneset historielag er et historielag fra Byneset i Trondheim kommune i Trøndelag. Det ble stiftet 17. oktober 1994, som et resultat av et prosjekt igangsatt av Landbrukskontoret i Trondheimsdistriktet: «Miljø og Næringsutvikling, Byneset» 
Å kartfeste gamle stier og ferdselsårer var et av delprosjektene. En lokal gruppe arbeidet med dette, og ut fra denne oppsto Byneset historielag.
Edward Thornton (1766–1852)

Bakgrunn

Han ble født i London som tredje sønn av en vertshusholder og ble foreldreløs i ung alder. Han fikk utdannelse ved Christ's Hospital og deretter ved Pembroke College i University of Cambridge.

Karriere

Thornton ble britisk visekonsul i Maryland i juni 1793 og var Storbritannias ambassadør til USA fra 1800 til 1804. Han ble deretter stasjonert i Sverige som minister i desember 1807 til november 1808, med oppgaven å etablere en allianse mot Napoléon Bonaparte.
I oktober 1811 seilte Thornton med HMS «Victory» på et spesialoppdrag til Sverige og han forhandlet frem allianseavtaler med både Sverige og Russland, avtalene ledet frem til den sjette koalisjonen mot Frankrike og dets allierte under Napoléon Bonaparte. Thornton var med som britisk representant under forhandlingene i Kiel i januar 1814 som resulterte i Kielfreden hvor Danmark måtte avstå Norge til Sverige. 
Edward Thornton fulgte den svenske kronprinsen Karl Johan under felttoget i Europa og var med han ved inntoget i Paris i 1814.
Han ble medlem av det kongelige råd (engelsk: Privy Council) i 1816. I juli 1817 ble han utnevnt til britisk minister til Portugal og sluttet seg til det portugisiske hoffet som da var i Brasil. 
Fra april 1819 til mars 1821 var han ambassadør til Portugal, hvorpå han returnerte til Storbritannia. Thornton var igjen britisk ambassadør til Portugal fra august 1823 til august 1824. I perioden overrakte han Hosebåndsordenen til kongen av Portugal og ga assistanse til styresmaktene i forbindelse med opprøret i landet. Av den portugisiske kongen Johan VI ble Thornton utnevnt til greve av Cassilhas.
Edward Thornton ble innvalgt i Royal Society i juni 1810 og i 1822 ble han utnevnt til Knight Grand Cross, Order of the Bath. Han trakk seg tilbake fra diplomatiet i august 1824. I 1812 giftet han seg med Wilhelmina Kohp fra Hannover og de fikk en datter og seks sønner. 
Etter han hadde trukket seg tilbake bodde han i Wembury House, Plymouth, Devon hvor han døde i 1852.
CV90

Combat Vehicle 90 eller CV 90 (Stridsfordon 90) er et svensk pansret kjøretøy produsert av BAE Systems' underavdeling Land Systems Hägglunds. Det finnes i utførelser som blant annet stormpanservogn, ambulanse, lett stridsvogn (med 105 og 120mm kanon ), kommandovogn, bergingsvogn, ildledningsvogn, mobil luftvernsvogn og våpenbærer for 120mm bombekaster.

Historie

På midten av 1980-tallet begynte Hägglunds på en familie av kampkjøretøyer for den svenske hæren.  Fem prototyper ble levert i 1988.  I mars 1991 bestilte den svenske hæren de første serieproduserte kjøretøyene.
Leveranser av CV 90 begynte i 1993, og godt over 1000 stykker er blitt bestilt.
Pressemeldingen om kontrakten om levering av CV9030N til Norge gikk ut 21. april 1994 da ordren ble undertegnet.  Den første ordren var på 104 kjøretøyer, en kontrakt på nesten 2 milliarder svenske 1994-kroner.  Dette kom etter mer enn to år med utprøvninger av kjøretøyer fra fem ulike leverandører.
24. februar 2015 ankom den første av 41 helt nye vogner Panserbataljonen i Brigade Nord fra BAE Systems Hägglunds AB. Disse 41 supplerer Hærens eksisterende flåte på 103 stk CV9030 kampvogner, som skal oppgraderes.

Oppbygging

Karosseriet til CV90 beskytter mot 14,5mm panserbrytende ammunisjon. Den norske versjonen er i tillegg utstyrt med IBD Deisenroth MEXAS integrert, keramisk panserpakke. Denne beskytter typisk mot 30 mm APFSDS eller panserbrytende, finnestabiliserte prosjektiler og pilammunisjon. Kevlarduk beskytter indre rom.
Paches

Utseende

Middelsstore, mørkbrune smygere. Hunnene er temmelig ensfarget, hos hannene er vingenes indre del skinnende blå.

Levevis

Larvene lever på busker og trær i kattostfamilien (Malvaceae).

Utbredelse

Slekten er neotropisk og forekommer i Sør- og Mellom-Amerika.
Lunde Forlag

Lunde Forlag AS er et mellomstort, norsk forlag som først og fremst utgir kristen litteratur i forskjellige sjangre for barn og voksne, men også mer allmenne bøker. Lunde forlag er tilknyttet konsernet Lunde Holding som i tillegg driver bokhandler i kjeden Bok & Media, bibelforlaget Norsk Bibel og tidsskriftet Fast Grunn. Forlaget har sin egen bokklubb, Bokklubben Perspektiv.
Lunde Forlag ble grunnlagt i Bergen 1905 av Andreas O. Lunde og overtatt av Norsk Luthersk Misjonssamband (NLM) i 1944. Forlaget flyttet til Oslo midt i 1950-åra og er nå etablert på Sinsen. Lunde har hovedkontor på Fjellhaug sammen med Misjonssambandet.
Jorden rundt på 6 steg

Jorden rundt på 6 steg er den norske versjonen av den svenske realityserien med samme navn. Programmet hadde premiere på NRK 10. november 2018.
Programmets idé er å finne ut om teorien «Six Degrees of Seperation», en teori som sier at alle på kloden er forbundet gjennom seks bekjentskaper, faktisk er sann, ved å sende seks par reisekamerater til noen av de mest øde stedene i verden. Ved reisens startpunkt finner reisekameratene en invitasjon fra en verdensberømt person. Så må reisekameratene finne en tilfeldig startperson i dette området og fra den personen forsøke å koble seg til kjendisen gjennom maks seks bekjentskaper. Parene har bare en uke på seg til å gjennomføre oppdraget. Serien vant klassen beste reality under Gullruten 2019.
Pieckryggen

Pieckryggen er en fjellrygg i Dronning Maud Land, beliggende mellom Humboldtsøkket og Austre Høgskeidet i Petermannkjedene i Fimbulheimen. Fjellryggen ligger under Zwieselhøgda (2 947 moh.) og er 25 kilometer lang.
Fjellpartiet ble oppdaget av den tyske antarktisekspedisjonen 1938–39 under ledelse av Alfred Ritscher som gjennomførte flyfotografering og grov kartlegging av området. Detaljert kartlegging ble utført under den norske antarktisekspedisjonen 1956–60. Pieckryggen ble navngitt etter den første presidenten i Øst-Tyskland, Wilhelm Pieck, av en sovjetisk ekspedisjon som gjennomførte kartlegging her i 1960–61.
ORP «Błyskawica»

ORP «Błyskawica» er en polsk jager av Grom-klassen som deltok under andre verdenskrig. Den er nå bevart som museumsskip i Gdynia. Under andre verdenskrig deltok Błyskawica blant annet på Narvikavsnittet, der den gjorde seg bemerket. Senere tok den del i Operasjon Dynamo, den allierte tilbaketrekningen fra Dunkerque. Resten av krigen tilbrakte den i alliert konvoitjeneste.
Błyskawica var søsterskip av ORP «Grom» som sank utenfor Narvik.
David Monrad Johansen

Biografi

Etter at han hadde mistet faren og to søsken i sykdom, flyttet han i 1904 med moren og de andre søsknene til Kristiania, som fra 1925 het Oslo. Der begynte han i 1905 å studere musikk ved Musikkonservatoriet og fikk Karl Nissen, Catharinus Elling og Iver Holter som lærere. I 1912 ga han ut sin første komposisjon, Kvern-slaatt. I perioden 1915–16 studerte han videre i Berlin. Han var med på etableringen av Norsk Komponistforening i 1917 og arbeidet i perioden 1925–45 som musikkanmelder i Aftenposten. Samtidig var han formann i TONO. Johansen var skribent, og gav i 1932 ut en omfattende biografi om Edvard Grieg.

Verk og omdømme

Hans tidlige verker søkte inspirasjon i den lokale og regionale kultur, som han blant annet fant representert hos dikterpresten fra Alstahaug, Petter Dass i Nordlands Trompet. Som komponist var Johansen opptatt av å finne fram til en norsk egenart. Han holdt et stort foredrag om dette i Musikklærerforeningen i 1924, og foredraget gikk samme år som artikkelserie i Aftenposten. Komponisten Ståle Kleiberg har gått i dybden for å kaste lys over Monrad Johansens oppfatning av det norske, og konkluderer slik: «Når Monrad Johansen skal konkretisere det spesifikt norske i musikken, når han aldri et strukturelt nivå. Han viser til helt generelle trekk som like gjerne kan sies å være karakteristiske for europeisk kunstmusikk i mellomkrigstiden som for norsk folkemusikk. Det oppstår dermed et misforhold mellom det han proklamerer som premissene for sin musikk, og det som faktisk er premissene.» Monrad Johansen lot seg da også inspirere av fransk impresjonisme (især Claude Debussy). Den urtidssøkende russeren Igor Stravinskij som han møtte i Paris, gav ham også impulser, like så den sveitsiske Arthur Honegger, og den norske Fartein Valen, som mange mener hadde betydning for Johansens senere atonale og kontrapunktiske verker.
Monrad Johansen var en kjent komponist og kulturpersonlighet. Han fornyet mannskorsangen i Norge med blant annet det avholdte verket Gamle Norig til tekst av Ivar Aasen. Hans mest monumentale verk, Voluspå, bygd over Eddadiktet av samme navn, har i nyere tid også vært framført som ballett. Kleiberg skriver: «Det man ser klarere enn den gang spørsmålet om det nasjonale herjet som verst [det vil si på 1930-tallet], er at hans [Monrad Johansens] musikk ikke bare er norsk, men også klart reflekterer strømninger i europeisk musikk. Dermed blir det naturlig å se hans produksjon i lys av disse strømningene. I sine beste verk er han utvilsomt betydelig også i en slik målestokk.»
Som medlem av Nasjonal Samling ble Johansen dømt i landssvikoppgjøret i 1946. Han ble i november 1945 dømt til 5 1/2 år tvangsarbeid for medlemskap i NS og forherligelse av fronttjeneste.
David Monrad Johansen var far til komponisten Johan Kvandal.